Zagreb, 3. prosinca 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Miljenka Vučkovića, općinskog načelnika Općine Klinča Sela, za davanjem mišljenja Povjerenstva,** na 71. sjednici, održanoj 3. prosinca 2019.g., daje sljedeće:

**MIŠLJENJE**

1. **Na temelju članka 13. stavka 3. ZSSI-a dužnosnik Miljenko Vučković može uz profesionalno obnašanje dužnosti općinskog načelnika Općine Klinča Sela stjecati prihode po osnovi sudjelovanja u međunarodnim projektima koje financira Europska unija te mu se dio plaće može isplaćivati iz fondova Europske unije po osnovi sudjelovanja u projektu.**
2. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode iz točke I. izreke ovog mišljenja, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Miljenko Vučković, općinski načelnik Općine Klinča Sela. U knjigama ulazne pošte zahtjev je zaprimljen 22. studenoga 2019.g. pod poslovnim brojem 711-U-3948-M-160/19-01-1 te je povodom istog otvoren predmet broj M-160/19.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona. Uvidom u Registar dužnosnika utvrđeno je da je Miljenko Vučković dužnost općinskog načelnika Općine Klinča Sela obnašao u mandatu 2013.-2017. te da istu dužnost obnaša i u mandatu 2017.-2021., počevši od 8. lipnja 2017.g., te je stoga povodm obnašanja navedene dužnosti obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnome navodi da je Udruga Zdenčina 1562 iz Donje Zdenčine prijavila projekt naziva „Društvani centar Zdenčina“ na natječaj „Prostori sudjelovanja – razvoj programa revitalizacije prostora u javnom vlasništvu kroz partnerstvo organizacija civilnog društva i lokalne zajednice“ financiranog iz Europskog socijalnog fonda, u suradnji s partnerima, među kojima je i Općina Klinča Sela. U procesu procjene kvalitete i prihvatljivosti troškova navedenog projkta Zaklada za razvoj civilnog društva kao provedbeno tijelo razine 2 zatražila je mišljenje o potencijalnom sukobu interesa ukoliko općinski načelnik bude uvršten u proračun projekta na poziciji „Predstavnik jedinice lokalne samouprave za sudjelovanje u aktivnostima“. Općinski načelnik će u projektu sudjelovati u aktivnostima strateškog planiranja, izrade godišnjeg plana Centra, edukaciji, prikupljanju korisnika unutar predviđenih aktivnosti te u aktivnosti Loklanog foruma. Ukupno je planirano da bude uključen 10% radnog vremena tijekom 21 mjeseca, za što je predviđena naknada troškova plaće u ukupnom iznosu od 46.200,00 kn. Navedeno se odnosi isključivo na nadoknadu troškova plaće koji će bizi namjenski ispalćeni Općini Klinča Sela na kraju projekta te dužnosnik neće ostvariti dodatni dohodak sudjelovanjem u navedenom projektu.

Člankom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe, kada se može smatrati da utječe ili kada može utjecati na dužnosnikovu nepristranost u obnašanju javne dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimnja osim ako Povjerenstvo, na prethodni zahtjev dužnosnika, utvrdi da predmetni poslovi utječu na zakonito obnašanja javne dužnosti.

Stavkom 3. istog članka propisano je da prethodno odobrenje Povjerenstva nije potrebno za stjecanje prihoda i naknada po osnovi sudjelovanja u međunarodnim projektima koje financira Europska unija. Stavkom 4. istog članka propisano je da su dužnosnici obvezni prijaviti Povjerenstvu prihode iz stavka 2. i 3. navedenog članka.

Uvidom u Registar udruga Republike Hrvatske utvrđeno je da je pod registarskim brojem: 01002504, OIB: 00662995049 upisana Udruga Zdenčina 1562 te dužnosnik Miljenko Vučković nije upisan kao predsjednik niti kao tajnik navedene udruge.

Povjerenstvo je također izvršilo uvid u izvješće o imovinskom stanju koje je dužnosnik MiljenkoVučković podnio Povjerenstvu 22. veljače 2019.g. povodom promjene. U navedenom izvješću dužnosnik je naveo da dužnost općinskog načelnika Općine Klinča Sela obnaša profesionalno te za navedeno prima plaću.

Povjerenstvo obrazlaže da iz podataka upisanih u Registar udruga nije utvrdilo da dužnosnik obavlja funkciju predsjednika ili tajnika u navedenoj udruzi te stoga nije utvrđen privatni interes dužnosnika koji bi proizlazio iz obnašanja neke od navedenih funkcija.

S obzirom da je člankom 13. stavkom 3. ZSSI-a propisano da nije potrebno prethodno odobrenje Povjerenstva za stjecanje prihoda i naknada po osnovi sudjelovanja u međunarodnim projektima koje financira Europska unija, Povjerenstvo obrazlaže da nema zapreke da dužnosnik istovremeno uz profesionalno obnašanje dužnosti prima naknadu po osnovi sudjelovanja u međunarodnim projektima koje financira Europska unija niti ima zapreke da dio troškvova dužnosnikove plaće bude isplaćen iz sredstava europskih fondova.

Na temelju članka 13. stavka 4. ZSSI-a dužnosnik je obvezan prijaviti Povjerenstvu prihode stečene po osnovi sudjelovanja u projekti koji je financiran iz fondova Europske unije, istekom godine u kojoj su mu navedeni prihodi isplaćeni.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Miljenko Vučković, elektroničkom dostavom
2. Objava na internetskoj stranici Povjerenstva
3. Pismohrana